Palvelustyttö (Avellan)
Jos kelloin pyhäin soidessa
 Jo oisin juhlavaatteissa,
 Ja yösen usvat hälvenis,
 Ja pyhä-aamu valkenis!

 Ma viikon vaivat unhoitan,
 Ja aamukirkkoon kiiruhdan,
 Ja kirkolla ma kohtaan sen,
 Ku mua kaipas viikkosen.

 Hän seisoo tuolla ennestään
 Jo kirkonmäillä yksinään,
 Ja järven selkää katsahtaa,
 Kuin reet ja kansa kiiruhtaa.

 Ja mua vaan hän tähtäilee:
 Ja joukko kasvaa, luontelee,
 Ja äkkiä ma havaitaan,
 Ja kättä riennän antamaan.

 Nyt laula, sirkka, ratoksi,
 Ett’ päre kerran loppuisi,
 Ja pääsisin jo nukkumaan
 Ja ystävästä unimaan.

 Ma tässä istun kehräilen,
 Ei rulla joudu puolillen,
 Ja tiesi koska täytynee,
 Ja ilta pitkä loppunee.